****

**РЕПУБЛИКА СРПСКА**

**ГРАД ДЕРВЕНТА**

**ГРАДОНАЧЕЛНИК**

Трг ослобођења бр. 3, 74400 Дервента, Тел: ++387 53 315 106, Факс: ++387 53 315 105

e- mail: derv-gradonacelnik@mtel.tel

## И З В Ј Е Ш Т А Ј

**о раду Градоначелника у органима „Комуналац“ а.д. Дервента**

**у 2024. години**

Август 2025. године

Правни основ за подношење овог извјештаја садржан је у члану 59. став 1. тачка 13) Закона о локалној самоуправи („Службени гласник Републике Српске“, број: 97/16, 36/19 и 61/21) којим је прописана надлежност градоначелника да скупштини подноси извјештај о раду у органима предузећа која обављају комуналне дјелатности.

Одлуком Скупштине општине Дервента број: 01-023-09, од 26.01.1990 године, основано је Јавно предузеће за снабдијевање водом и комуналну хигијену „Комуналац“ Дервента.

Дана 23.05.2011. године код Централног регистра харија од вриједности а.д. Бања Лука извршен је пренос права својине на акцијама „Комуналац“ а.д. Дервента, са Акцијског фонда Републике Српске а.д. Бања Лука на Општину и уписана забрана располагања на одговарајућем броју акција.

Пренос акција и упис забране извршени су на основу Закона о преносу права својине на капиталу Републике Српске у предузећима која обављају комуналне дјелатности на јединице локалне самоуправе .

Структура капитала Друштва у 2024. години састојала се од:

|  |  |  |  |
| --- | --- | --- | --- |
| **Ред.**  **бр.** | **В л а с н и к**  **к а п и т а л а** | **И з н о с (КМ)** | **%** |
| **01** | **Град Дервента** | **2,125.296** | **65,00** |
| **02** | **ПРЕФ а.д. Бања Лука** | **326.963** | **10,00** |
| **03** | **Фонд за реституцију** | **163.481** | **4,99** |
| **04** | **ДУИФ Инвест нова а.д.** | **157.426** | **4,81** |
| **05** | **ПРОФИ НОВА доо Бијељина** | **15,500** | **0,47** |
| **06** | **Остали акционари** | **480,960** | **14,73** |
|  | **УКУПНО** | **3.269.626** | **100%** |

Органи Предузећа „Комуналац“ а.д. Дервента су: Скупштина акционара, Надзорни одбор и Управа.

**Скупштина акционара**

Скупштина акционара надлежна је да:

1. Доноси Статут,

2. Доноси Пословник о свом раду и друге пословне акте у складу са Законом,

3. Доноси Етички кодекс,

4. Доноси план пословања и ревидирани план пословања,

5. Доноси програм инвестиција за плански период,

6. Именује и разрјешава Надзорни одбор, Одбор за ревизију и одлучује о њиховим

накнадама,

7. Одлучује о трајној пословној сарадњи и повезивању са другим предузећима,

8. Одлучује о расподјели годишње добити и покрићу губитака,

9. Одлучује о повећању и смањењу основног капитала,

10.Одлучује о оснивању нових предузећа,

11. Одлучује о формирању пословне јединице,

12. Одлучује о статусним промјенама, промјени правне форме и престанку предузећа,

13. Одлучује о стицању, продаји, давању у закуп, залагању или другом располагању

имовином велике вриједности, у складу са Законом о привредним друштвима,

14.Одлучује о другим питањима у складу са чланом 281. Закона о привредним

друштвима и Статутом предузећа.

Раду Скупштине акционара предсједава предсједник скупштине. Предсједника Скупштине бирају акционари, већином гласова присутних акционара на Скупштини, на период од пет година.

У складу са чланом 5. став 6. Закона о преносу права својине на капиталу Републике Српске у предузећима која обављају комуналне дјелатности на јединице локалне самоуправе („Службени гласник Републике Српске“, број 50/10), Градоначелник је у функцији законом овлашћеног представника у Скупштини а.д. „Комуналац“ Дервента давао пуномоћ замјенику Градоначелника за заступање на сједницама Скупштине акционара а.д. „Комуналац“ Дервента и као овлашћени представник Града у Скупштини акционара привредног друштва „Комуналац“ а.д. Дервента, да заступа Град, односно да учествује у раду сједница Скупштине акционара „Комуналац“ а.д. Дервента. Овлашћено лице је поступало и предузимао све радње у интересу заштите капитала Града у наведеном привредном друштву, а о активностима значајним за капитал Града Дервента обавјештавао Градоначелника. Пуномоћник је био обавезан да своје гласачко право остварује савјесно и у најбољем интересу акционара. Пуномоћник је био овлашћен да заступа јединицу локалне самоуправе – Град Дервента са следећим акцијама: ознака ХОВ: КМНД-Р-А, ИСИН код БА100КМНДРА2, врста ХОВ: РЕДОВНЕ АКЦИЈЕ– са 65,00 %..

Скупштини акционара, по правилу, присуствују и учествују у раду – директор, чланови надзорног одбора и независни ревизор.

Скупштина акционара сазива се и одржава једном годишње (годишња скупштина) најкасније у року од шест мјесеци након завршетка пословне године.

У 2024. години одржана је једна годишња 23. сједница Скупштина „Комуналац“ а.д. Дервента. Увидом у Извјештај Централног регистра хартија од вриједности а.д. Бања Лука на дан 10.06.2024. године Скупштини су присуствовали Град Дервента (по пуномоћи замјеник градоначелника) који је представљао 2125296 акција са правом гласа и са процентуалним учешћем у основном капиталу од 65,001196%, ПРЕФ а.д Бања Лука који представља 326963 акција са правом гласа и са процентуалним учешћем у основном капиталу од 10,0000012%, Фонд за реституцију РС а.д. Бања Лука који представља 163481 акција са правом гласа и са процентуалним учешћем у основном капиталу од 4.999991% ДУИФ Инвест Нова а.д Бијељина – ОМИФ Инвест Нова који представља 157426 акција са правом одлучивања и процентуалним учешћем у основном капиталу од 4.814801%, ПРОФИ Нова Бијељина који представља 15500 акција са правом гласа са процентуалним учешћем у основном капиталу од 0.474060 % као и други мањински акционари.

На 23. годишњој сједници Скупштине акционара „Комуналац“ а.д. Дервента, предложене су и једногласно усвојене сљедеће одлуке: записник са 22. годишње сједнице Скупштине акционара „Комуналац“ а.д. Дервента, Извјештај независног ревизора о финансијским извјештајима „Комуналац“ а.д. Дервента за 2023. годину, Финансијски извјештаји "Комуналац" а.д. Дервента за 2023.годину, Одлука о расподјели добити остварене у 2023.години, Извјештај о раду и пословању "Комуналац" а.д. Дервента у 2023.години, План рада и пословања „Комуналац“ а.д. Дервента за 2024.годину, План рада и пословања „Комуналац“ а.д. Дервента за период 2024-2026. година, Извјештај о раду Надзорног одбора „Комуналац“ а.д. Дервента у 2023. години, Извјештај о раду Одбора за ревизију „Комуналац“ а.д. Дервента у 2023. години, Извјештај о закљученим уговорима између „Комуналац“ а.д. Дервента и повезаних лица у 2023.години.

Све предложене тачке су након дискусије једногласно усвојене, осим Одлуке о именовању једног члана Надзорног одбора „Комуналац“ а.д. Дервента из реда мањинских акционара. У току дискусије по наведеној тачки дневног реда, замјеник градоначелника је изјавио да је чланом 51. Статута Друштва регулисано да мањински акционари који имају најмање 5% гласачких права утврђују приједлог за члана Надзорног одбора који садржи имена најмање два кандидата, што овде није случај, јер у приједлогу наведен само једнан кандидат. Због тога сматра да оваквав приједлог није у сагласности са одредбама Статута Друштва, те је против оваквог приједлога мањинских акционара. Након гласања констатовано је да није усвојена Одлука о именовању једног члана Надзорног одбора Друштва из реда мањинских акционара.

Замјеник градоначелника је у току сједнице скупштине акционара сугерисао да би било пожељно да на сједницама присуствује предсједник или бар неко од чланова Надзорног одбора, како би поред презентованог извјештаја одговорио на евентуална питања акционарима у вези са радом Надзорног одбора у датом периоду.

Рад градоначелника у органима „Комуналац“ а.д. Дервнета у 2024. години представљен је кроз усвајање и реализацију Плана рада и пословања „Комуналац“ а.д. Дервента за 2024. годину, који је усвојен на 23. сједници. Слиједом тога на 24. сједници Скупштине акционара а.д. „Комуналац“ Дервента која је одржана 18.06.2025. године скупштина је донијела низ одлука које се односе на рад „Комуналац“ а.д. Дервента у 2024. години и то: Одлуку о усвајању записника са 23. годишње сједнице Скупштине а.д. „Комуналац“ Дервента, Одлуку о усвајању Извјештаја независног ревизора о финансијским извјештајима „Комуналац“ а.д Дервента, за 2024. годину, Одлуку о усвајању Финансијских извјештаја „Комуналац“ а.д. Дервента за 2024. годину, Одлуку о расподјели добити остварене у 2024. години, Одлуку о усвајању Извјештаја о раду и пословању „Комуналац“ а.д. Дервента у 2024. години, Одлуку о усвајању Плана рада и пословања „Комуналац“ а.д. Дервента за 2025. годину, Одлуку о усвајању Извјештаја о раду Надзорног одбора „Комуналац“ а.д. Дервента у 2024. години, Одлуку о усвајању Извјештаја о раду одбора за ревизију „Комуналац“ а.д. Дервента у 2024. години , Одлуку о усвајању Извјештаја о закљученим уговорима између „Комуналац“а.д. Дервента и повезаних лица у 2024. години. Све одлуке су усвојене једногласно.

У 2024. укупни приходи „Комуналац“ а.д. Дервента износили су 4.542.541,00 КМ, укупни расходи износили су 4.352.442 КМ, (амортизација 323.532 КМ), бруто добит (по финансијском извјештају) 190.099,00 КМ, порез на добит (по пореском билансу) 19.188,00 КМ.

Друштво је остварило добитак текуће године у износу од 170.911,00 КМ, колико је исказано као нето добит на обрасцу Биланс успјеха. Скупштина акционара је донијела одлуку да се нето добит остварена у 2024. години распоређује на покрииће дијела губитака из ранијих година.

**Надзорни одбор**

Надзорни одбор „Комуналац“ а.д. Дервента се састоји од три члана, које именује Скупштина акционара.

Два члана Надзорног одбора бирају се испред Града Дервента и један из реда мањинских акционара, на период од пет година уз могућност поновног избора.

Предлагање и избор чланова Надзорног одбора испред Града врши се по поступку предвиђеном Законом о министарским, владиним и другим именовањима а у том циљу Скупштина акционара доноси Одлуку о расписивању Јавног конкурса, Одлуку о утврђивању услова, стандарда и критерија и Одлуку о именовању Комисије за избор. Комисија за избор се састоји од пет чланова од којих су три службеника Градске управе Града Дервента, а два из реда лица који познају процедуре избора и дјелатност Предузећа. Надзорни одбор из реда својих чланова бира предсједника и замјеника предсједника.

Надзорни одбор „Комуналац“ а.д . Дервента у току 2024. године одржао је 7. сједница .

Надзорни одбор „Комуналац“ а.д. Дервента између осталог доносио је одлуке о усвајању Плана јавних набавки за 2024. годину, разматрао Извјештај о реализованим јавним набавкама и одлучивао и о другим текућим питањима везаних за рад Предузећа. Поред тога Надзорни одбор је припремао и предлагао Скупштини акционара одлуке из своје надлежности.

На свакој годишњој Скупштини акционара, Надзорни одбор је дужан дати ажуран и комплетан извјештај акционарима о стању и пословима Предузећа, укључујући нарочито извјештај о финансијском стању Предузећа.

Скупштина акционара „Комуналац“ а.д. Дервента на својој 24. годишњој Скупштини донијела је Одлуку о усвајању Извјештаја о раду Надзорног одбора „Комуналац“ а.д. Дервента за 2024. годину.

**Управа Предузећа**

Управу Предузећа чине директор и извршни директори. Директора Предузећа и извршне директоре именује Надзорни одбор „Комуналац“ а.д. Дервента.

Одлуку о расписивању конкурса за избор чланова Управе доноси Надзорни одбор и истовремено именује Комисију за избор од пет чланова који познају област од интереса за пословање Предузећа.

Надлежности Управе:

1. организује и води пословање Предузећа,

2. утврђује и предлеже Надзорном одбору макро и микро организацију, одређује број

извршних директора и других запослених,

3. заступа Предузеће према трећим лицима,

4. стара се за законит рад Предузећа,

5. извјештава Надзорни одбор на захтев Надзорног одбора,

6. спроводи Етички кодекс,

7. израђује и надгледа реализацију планова пословања,

8. предлаже и спроводи смјернице о набавци, те спроводи важеће прописе у тој

области,

9. утврђује приједлог за расподјелу добити и покрићу губитака,

10. запошљава и отпушта запослене у складу са поступцима утврђеним актима

Предузећа и важећим законима,

11. даје приједлог Надзорном одбору о пословној сарадњи и повезивању са другим

предузећима

12. даје приједлог Надзорном одбору о инвестиционим одлукама у складу са

важећим законима о инвестицијама,

13. даје приједлог Надзорном одбору о оснивању нових предузећа,

14. доноси Правилник и Упутство о набавци којим се уређује поступак набавке у

Предузећу у складу са Законом којим се регулише та област,

15. надзире запослене Предузећа у примени Закона из претходне тачке,

16. припрема анализе, извјештаје и информације за потребе Одбора за ревизију,

Надзорног одбора и Скупштине акционара,

17. доноси акт о систематизацији радних места, именује и разрешава лица и одлучује о

појединачним правима запослених у складу са Законом,

18. врши и друге послове утврђене Законом, Статутом и актима Предузећа.

Скупштина акционара „Комуналац“ а.д. Дервента је на својој 24. годишњој сједници донијела Одлуку о усвајању Извјештаја о раду и пословању“Комунакац“ а.д. Дервента у 2024. години .

ОБРАЂИВАЧ: ПРЕДЛАГАЧ:

ОДЈЕЉЕЊЕ ЗА СТАМБЕНО- ГРАДОНАЧЕЛНИК

КОМУНАЛНЕ ПОСЛОВЕ

Игор Жунић